Diari Oficial de la Generalitat Valenciana


Sumari del DOGV 8064, del 16-06-2017 (2017/5338)

RESOLUCIÓ de 8 de juny de 2017, del director general del Servei Valencià d'Ocupació i Formació (SERVEF), per la qual es convoca, per a l'exercici 2017, una beca per a la realització de pràctiques professionals a Brussel·les
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8064

Data del DOGV
:   16-06-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/5338


Data del document
:   08-06-2017

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 8 de juny de 2017, del director general del Servei Valencià d'Ocupació i Formació (SERVEF), per la qual es convoca, per a l'exercici 2017, una beca per a la realització de pràctiques professionals a Brussel·les [2017/5338]  
Per mitjà del Decret 132/2009, de 4 de setembre, del Consell, pel qual es regula la concessió de beques, es determina el procediment que s'ha de seguir per a la concessió de les beques que es convoquen a fi de facilitar l'accés al món laboral per mitjà de la realització de pràctiques professionals en distints departaments del Consell.  
Per la seua banda, l'Ordre 17/2011, de 6 maig, de la Conselleria de Justícia i Administracions Públiques, desplega el capítol II de les beques de pràctiques professionals de l'esmentat Decret amb la finalitat de simplificar el procés i reduir càrregues administratives als ciutadans; aprovar l'aplicació informàtica corporativa denominada e-beques i regular tot el que està relacionat amb la tramitació electrònica, així com actualitzar els models de sol·licitud i currículum per a adaptar-los als nous requeriments normatius.  
Mitjançant una Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, s'estableixen les bases reguladores de la concessió de beques de formació pràctica del Servei d'Ocupació i Formació (SERVEF).  
En aquest marc el SERVEF considera adequat la convocatòria d'una beca per a la realització de pràctiques professionals a Brussel·les dirigida a completar la formació d'universitaris.  
Aquesta actuació es troba arreplegada en els objectius i activitats de la línia de subvenció S3046000, beques de formació, del capítol IV, del subprograma 322.59 del pressupost del SERVEF per a l'exercici 2017.  
  
Les ajudes que es financen d'acord amb aquesta resolució no estan subjectes a la política de control d'ajudes de l'Estat perquè no tenen els requisits de l'article 107.1 del Tractat de la Comunitat Europea, ja que no afecta la competència quant a la qualitat del beneficiari i objecte de l'ajuda.  
En virtut del que s'ha exposat, i de conformitat amb l'article 160.4 b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb el que disposa l'article 14 del Decret 194/2013, de 20 de desembre, del Consell, pel qual s'aprova el Reglament d'organització i règim jurídic del SERVEF, resolc:  
  
Primer. Objecte  
1. Convocar, en règim de concurrència competitiva, la concessió d'una beca per a l'exercici 2017 per al desenvolupament d'un programa de formació pràctica en projectes europeus relacionats de forma prioritària amb les matèries d'inserció, ocupació i formació que contribuïsca a la transició entre l'educació reglada i el món laboral, i a la millora de l'ocupabilitat per mitjà del coneixement i especialització en les polítiques desenvolupades per la Unió Europea en les matèries esmentades.  
2. El desenvolupament del programa de formació pràctica es realitzarà en la seu que té a Brussel·les la Fundació Comunitat Valenciana-Regió Europea, d'ara endavant FCVRE, la qual col·laborarà amb el SERVEF en el disseny i aplicació del programa.  
  
Segon. Bases reguladores de la convocatòria  
La convocatòria s'ajustarà a les bases reguladores aprovades per l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de la concessió de beques de formació pràctica del Servei d'Ocupació i Formació (SERVEF), publicada en el DOGV número 7963, de 23 de gener de 2017.  
  
Tercer. Finançament  
1. L'import global màxim destinat a la concessió de les beques que es convoquen per mitjà d'aquesta resolució serà de vint-i-quatre mil euros (24.000 ?) per a l'anualitat de 2017. Aquest import serà finançat a càrrec de la línia de subvenció S3046000, beques de formació, del capítol IV, subprograma 322.59 del pressupost del SERVEF per a l'exercici 2017 i el seu equivalent per a l'exercici 2018, i està condicionada a l'existència de crèdit adequat i suficient en els pressupostos de la Generalitat per a l'exercici 2018.  
2. L'import de cada beca tindrà una quantia màxima anual de 24.000 euros i el seu import es pagarà per mensualitats vençudes, a raó de 2.000 euros cada una d'aquestes. No s'admetrà la realització de pagaments anticipats, ni pagaments a compte. En tots els pagaments, si és procedent, s'efectuarà la corresponent retenció a compte de l'Impost sobre la Renda de les Persones Físiques, així com la deducció corresponent de les quotes de Seguretat Social.  
3. Amb la quantia assignada el beneficiari haurà d'afrontar totes les despeses que es generen per a poder realitzar les activitats formatives, en particular:  
a) les despeses de desplaçament d'anada i tornada a la ciutat de destinació.  
b) les d'allotjament i manutenció, quan procedisquen, així com els desplaçaments en la ciutat de destinació.  
5. Les quantitats pagades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
6. L'import de la beca es pagarà mensualment, amb la certificació prèvia del responsable de la unitat administrativa del SERVEF a la qual s'adscriga la realització de la pràctica.  
  
Quart. Requisits que han de tindre els sol·licitants  
Els aspirants hauran d'acreditar que compleixen els requisits establits en l'article 4 de l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de la concessió de beques de formació pràctica del Servei d'Ocupació i Formació (SERVEF).  
  
Cinqué. Termini, lloc i forma de presentació de sol·licituds  
1. El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les persones aspirants presentaran exclusivament per via electrònica la sol·licitud i el currículum, segons els models normalitzats, sense aportar en aqueix moment cap altre document addicional. Per a això, accediran a la seu electrònica de la Generalitat (https://sede.gva.es), apartat Serveis en línia i, dins d'aquest, al tràmit de sol·licitud de beca dissenyat a aquest efecte.  
En el tràmit esmentat s'especificarà l'especialitat o classe de beca a què s'opta i s'obtindrà de forma automàtica l'autobaremació inicial dels mèrits al·legats. En cas de presentació de més d'una sol·licitud per un aspirant, únicament es tindrà en compte l'última presentada i s'arxivaran les anteriors.  
A través del correu d'assistència tècnica, generalitat\_en\_dcw@nnm.yl podrà resoldre's qualsevol problema tècnic relacionat amb la presentació electrònica de la sol·licitud.  
3. El formulari de sol·licitud incorpora una declaració responsable per mitjà de la qual el sol·licitant manifesta sota la seua responsabilitat que totes les dades arreplegades en la sol·licitud i en el currículum que hi adjunta són verídiques i que es troba en possessió de la documentació que així ho acredita i queda a disposició del SERVEF per a la seua comprovació, control i inspecció, si és el cas. Segons el que disposa l'article 69.4 de la Llei 39/2015, d'1 d'octubre, del procediment administratiu comú de les administracions públiques (d'ara endavant LPAC) la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant de l'Administració competent de la declaració responsable, la documentació que siga requerida, si és el cas, per a acreditar el compliment d'allò que s'ha declarat, o la comunicació, determinarà la impossibilitat de seguir en la convocatòria.  
4. La sol·licitud inclou igualment una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com una indicació que les dades de caràcter personal contingudes en aquesta podran ser incloses en un fitxer per al seu tractament pel titular responsable d'aquest i de la possibilitat d'exercir els drets d'accés, rectificació, cancel·lació i oposició, de conformitat amb la Llei orgànica 15/1999, de 13 de desembre, de protecció de dades de caràcter personal.  
5. Per a poder realitzar la presentació electrònica, es requereix certificat reconegut per a ciutadans emés per l'Agència de Tecnologia i Certificació Electrònica (www.accv.es), o el reconegut per als ciutadans per l'Institut Valencià de Finances o el DNI electrònic.  
  
Sisé. Presentació de la documentació acreditativa dels mèrits  
1. A fi de reduir les càrregues administratives a les persones interessades, juntament amb la sol·licitud i el currículum, els sol·licitants, en el moment de la presentació de la instància, no adjuntaran la documentació justificativa dels mèrits al·legats.  
2. Els sol·licitants que hagen sigut seleccionats per a la fase d'entrevista hauran de presentar la documentació acreditativa dels mèrits detallats en el currículum en el moment en què acudisquen a la realització de l'entrevista.  
Si la documentació presentada no té els requisits indicats en aquesta convocatòria o no foren aportats alguns dels documents exigits, es requerirà l'interessat perquè, en el termini màxim i improrrogable de 10 dies hàbils, esmene o adjunte els documents preceptius, amb la indicació que, si no ho fa, es considerarà que ha desistit en la seua sol·licitud amb la resolució prèvia dictada a aquest efecte.  
3. Els mèrits que no siguen acreditats suficientment no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
4. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix la totalitat dels requisits exigits, li haurà de requerir l'acreditació d'aquests requisits. En el cas que no foren acreditats en el termini que s'establisca en el requeriment efectuat, quedaria exclòs del procés, amb la indicació prèvia de les inexactituds o falsedats formulades per les persones sol·licitants.  
  
Seté. Duració de la beca i pròrroga  
El període de duració de la beca serà de dotze mesos des de la data que s'indique en la resolució de concessió, sense perjuí de la possibilitat de pròrroga per un termini de fins a dotze mesos més, sense necessitat de nova convocatòria, sempre que hi haja disponibilitat pressupostària corresponent i l'exercici de l'activitat que s'estiga efectuant així ho requerisca.  
  
Huité. Comissió avaluadora i procés de selecció  
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora, que estarà formada pels membres que s'estableixen en l'article 9 de les bases reguladores.  
La comissió avaluadora adaptarà el seu funcionament al que estableix la present convocatòria i a les regles contingudes en la secció tercera del capítol II de la Llei 40/2015, d'1 d'octubre, de règim jurídic del sector públic.  
2. La comissió avaluadora es reunirà dins del termini dels quinze dies hàbils següents a la finalització del termini de presentació de sol·licituds a fi de valorar els mèrits al·legats d'acord amb la informació obtinguda en l'autobaremació, d'acord amb el barem establit en l'article 8 de les bases reguladores, i publicarà una llista provisional ordenada segons la puntuació obtinguda per tots els aspirants, incloent-hi també una relació de les persones aspirants les sol·licituds de les quals hagen sigut desestimades i les causes que hagen motivat la seua desestimació.  
  
Per a la valoració acreditativa dels mèrits caldrà ajustar-se al que disposa l'article 4 de l'Ordre 17/2011, de 6 de maig, de la Conselleria de Justícia i Administracions Públiques.  
3. La llista provisional es publicarà durant deu dies en la pàgina web del SERVEF, www.servef.gva.es, en l'apartat corresponent a aquest procediment, termini en què els interessats podran presentar davant de la comissió avaluadora les al·legacions pertinents.  
4. En la llista provisional publicada, la comissió avaluadora indicarà, entre els candidats que obtinguen la millor puntuació, el nombre d'aquells que hauran de presentar la documentació requerida per a la seua comprovació i baremació definitiva, i els indicarà que si no ho fan es considerarà que han desistit de la seua sol·licitud.  
5. Una vegada transcorregut el termini d'al·legacions a la llista provisional, la comissió avaluadora convocarà els candidats / les candidates que obtinguen la millor puntuació per a la realització d'una entrevista personal, convocatòria que s'efectuarà en crida única i s'indicarà el lloc, la data i l'hora per a cada aspirant.  
6. En el termini de 10 dies des de la finalització de les entrevistes, la comissió avaluadora elaborarà una proposta de resolució que contindrà la relació definitiva d'aspirants seleccionats amb la seua puntuació, així com una borsa de reserva prioritzada per ordre de puntuació per a cobrir les vacants que puguen sorgir durant el període de gaudi.  
  
Nové. Barem per a avaluar els mèrits personals  
1. Tal com indica l'article 8 de les bases reguladores, en la present convocatòria seran tinguts en compte els següents criteris de valoració amb la ponderació que s'estableix:  
A. Expedient acadèmic:  
El màxim de puntuació que pot obtindre's en aquest apartat del barem serà de 18 punts. S'inclouen els aspectes de valoració següents:  
  
A.1. La puntuació assignada a l'expedient acadèmic coincidirà amb la nota mitjana ponderada i donarà lloc a una valoració entre 5 i 10 punts.  
A.2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica es consideren les assignatures relacionades amb la beca i es valorarà amb un màxim de 0,20 punts per assignatura.  
A.3. Altres títols acadèmics oficials que no constituïsquen un requisit per a la concessió. En aquest subapartat la puntuació màxima serà de 3 punts:  
Doctor: 2 punts  
Altres llicenciatures o graus: 1 punt.  
Altres diplomatures: 0,50 punts.  
B. Coneixements de valencià:  
B.1. Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent i es puntuarà exclusivament el nivell més alt acreditat:  
  
Oral: 0,25 punts  
Elemental: 0,50 punts  
Mitjà: 0,75 punts  
Superior: 1 punt  
C. Coneixement d'idiomes de la Unió Europea, de 0 a 2 punts:  
Pel fet que el coneixement d'idiomes és essencial en aquesta beca, aquest apartat es valorarà fins a un màxim de 2 punts, d'acord amb el Marc Comú Europeu de Referència per a les Llengües (MCER), com segueix:  
C.1 Anglés:  
Nivell B2 MCER: 1 punt  
Nivell C1 o superior MCER: 1,5 punts  
Màxim subapartat: 1,5 punts  
C.2 Altres idiomes de la Unió Europea, amb preferència francés o alemany.  
Nivell B1 MCER, 0,1 punts  
Nivell B2 MCER, 0,2 punts  
Nivell C1 MCER, 0,3 punts  
Nivell C2 MCER, 0,4 punts  
Només es valoraran els títols expedits per les escoles oficials d'Idiomes, universitats, ministeris o qualsevol organisme oficial acreditat  
Màxim subapartat: 0,5 punts  
D. Coneixements addicionals:  
D.1. Experiència professional relacionada directament amb l'objecte de la beca, fins a 2 punts. Es computarà 0,10 punts per cada mes complet treballat.  
D.2. Cursos de formació relacionats amb l'objecte de la beca, fins a un màxim de 4 punts. Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en el present subapartat ni en l'apartat C anterior els cursos d'idiomes.  
Es consideraran directament relacionats amb l'objecte de la beca, l'experiència i formació en temes relacionats amb les relacions internacionals i la Unió Europea.  
E. Entrevista  
L'entrevista tindrà una puntuació màxima de 5 punts i versarà sobre les aptituds, preparació i experiències expressades en el currículum, així com sobre coneixements generals del SERVEF i de l'Administració pública de la Generalitat.  
2. En cas d'empat es considerarà primer la persona que tinga la major puntuació en els apartats següents per l'ordre en què s'esmenten: entrevista, mèrits acadèmics, idiomes de la Unió Europea, coneixements addicionals i valencià. Si després de l'aplicació successiva d'aquests criteris persisteix l'empat, caldrà ajustar-se al que disposa la Resolució de 10 d'abril de 2017, de la Conselleria de Justícia, Administració Pública, Reformes Democràtiques i Llibertats Públiques per la qual es determina la lletra per a fixar l'ordre d'intervenció dels aspirants a totes les proves selectives que se celebren durant l'any 2017 del conjunt de les administracions públiques valencianes.  
  
Desé. Termini de resolució i notificació  
1. El termini màxim per a dictar i publicar la resolució sobre les sol·licituds formulades serà de tres mesos, comptadors des de l'endemà de la data de publicació d'aquesta convocatòria en el Diari Oficial de la Generalitat Valenciana, sense perjuí de la possibilitat d'ampliar els terminis prevists en l'article 32 de la LPAC. En la resolució final de l'adjudicació de la beca s'indicarà expressament la data de començament de gaudi d'aquestes.  
2. En el cas que transcórrega el termini establit sense que s'haja dictat i publicat resolució expressa, les persones interessades podran entendre desestimades les seues sol·licituds per silenci administratiu.  
3. La resolució de concessió indicarà la data de començament del gaudi de les beques i contindrà la relació de la persona adjudicatària de la beca, ordenades d'acord amb la puntuació obtinguda, la borsa de reserva també ordenada per puntuació, la llista dels aspirants que no hagen passat a la fase d'entrevista i la llista d'aquells aspirants que no tinguen els requisits establits en la present convocatòria.  
4. L'òrgan competent per a dictar la resolució és la persona titular de la Direcció General del SERVEF  
5. La resolució de concessió es publicarà en el Diari Oficial de la Generalitat Valenciana, i tindrà els efectes de notificació a les persones interessades, d'acord amb el que disposa l'article 45 de la LPAC. Així mateix, la resolució es publicarà en la pàgina web del SERVEF.  
  
Onzé. Obligacions de les persona beneficiària i de l'entitat concedent  
  
Són obligacions de les persona beneficiària les establides en l'article 12 de l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball per la qual s'estableixen les bases reguladores de la concessió de beques de formació pràctica del SERVEF i obligacions del SERVEF, en relació amb les beques, les previstes en l'article 13 de l'esmentada ordre.  
  
Dotzé. Situacions de la persona beneficiària de la beca i règim d'incompatibilitats  
1. La concessió i aprofitament de la beca no implicarà cap vinculació laboral o administrativa amb el SERVEF ni amb la Generalitat. Si la persona beneficiària de la beca és un empleat o empleada de la Generalitat, quedarà en la situació administrativa que procedisca, d'acord amb la normativa corresponent en matèria de funció pública  
2. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
  
Tretzé. Facultats d'interpretació, incidències i tutoria  
1. La Direcció General del SERVEF, o òrgan en qui delegue, resoldrà els dubtes i les incidències que es puguen plantejar quant al gaudi de la beca, amb l'audiència prèvia de la persona interessada.  
2. Els caps de servei o responsables de la unitat administrativa on es desenvolupe la beca exerciran de tutors de les pràctiques professionals i vetlaran pel compliment de les condicions de l'exercici de la beca.  
  
3. La renúncia a la beca haurà de comunicar-se amb quinze dies d'antelació, excepte justificació degudament acreditada, i suposarà la pèrdua de tots els drets inherents a aquesta.   
4. Si es produeix alguna renúncia a les beques concedides, l'òrgan competent procedirà a cobrir la vacant a través de la borsa de reserva que resulte del procediment de selecció prèviament efectuat i en l'ordre que s'hi estableix.  
5. Podrà interrompre's el gaudi de la beca per raó de part, adopció o acolliment, així com ingrés hospitalari prolongat de la persona beneficiària, i en aquest cas continuarà meritant i percebent l'import de la beca atorgada i haurà de recuperar amb posterioritat el període interromput.  
  
  
Catorzé. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o quan concórrega alguna de les causes previstes en l'article 37 de la Llei 38/2003, de 17 de novembre, general de subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, general de subvencions, així com en els casos següents:  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat de la beca.  
c) Quan s'incomplisquen, sense causa que ho justifique les obligacions del beneficiari.  
d) Quan es deixen de tindre els requisits exigits per a ser beneficiari.  
  
3. En la tramitació dels procediments es garantirà en tot cas el dret d'audiència a la persona interessada.  
  
Quinzé. Tractament de dades personals  
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat de l'òrgan convocant, en els termes i condicions que s'arrepleguen en la Llei orgànica 15/1999, de 13 de desembre, de protecció de dades de caràcter personal, així com en el Reial decret 1720/2007, de 21 de desembre, pel qual s'aprova el Reglament de desplegament de la referida llei orgànica.  
  
Setzé. Efectes  
La present resolució produirà efectes des de l'endemà de la seua publicació en el Diari Oficial de la Generalitat Valenciana.  
Contra la present resolució, que posa fi a la via administrativa, podrà interposar-se un recurs contenciós administratiu en el termini de dos mesos, comptadors des de l'endemà de la publicació, davant del corresponent jutjat contenciós administratiu de la província de València, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament recurs de reposició davant d'aquest mateix òrgan, en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que els interessats puguen presentar qualsevol altre recurs que estimen pertinent.  
  
València, 8 de juny de 2017.- El director general del SERVEF: Enric Nomdedéu i Biosca.